钦定古今图书集成/明伦汇编/氏族典/第126卷 > 陈祚
## 钦定古今图书集成/明伦汇编/氏族典/第126卷 > 陈祚

按《明外史陈祚传》：“祚字永锡，吴人。永乐九年进士。释
褐，即擢河南布政司参议。十五年，疏言建都北京非
便，忤旨，谪均州大和山佃户，躬耕力作，处之晏然。仁
宗立，诏选用诸迁谪者，祚在选中，会帝崩，不果用。宣
宗命宪臣即均州群试之，祚策第一，试吏部，复第一。
遂擢御史，巡按福建。方面大吏多被弹击，禁止和买”，
闽人德之。寻按江西。时帝好宴乐，祚驰疏劝勤圣学。
帝雅以博习自负，见疏大怒，下祚狱。英宗立，复官。祚
再按湖广，风节愈劲。辽王贵烚淫酷，祚劾之。帝怒，械
至京，论死。既而言悉验，乃赦出狱，改官南京。寻迁福
建按察司佥事。久之，以疾归，卒。